આશ્ચર્યની વાત એ છે કે કુદરતી સંસાધનો અને માનવ સંપદાની બાબતમાં સમૃદ્ધ કહી શકાય તેવી હોવા છતાં ભારતની ગણના આજે દુનિયાના માપદંડોના આધારે ગરીબ દેશોમાં થાય છે. ૭૦ વર્ષના સરવૈયાની ફળશ્રુતિ એ છે કે ગરીબી નિર્મૂલન માટે જ સરકારો આવી અને ગઈ, નીતિઓ ઘડાતી રહી અને બદલાતી રહી, અનેકવિધ યોજનાઓ અને કાર્યક્રમો વિચારાતા રહ્યા અને અમલ થતા રહ્યા, અબજો રૃપિયા ગરીબોના નામે જ ખર્ચાયા, પરંતુ ગરીબી વધતી જ રહી છે. લાગે છે કે ગરીબો સાથેનો આપણો નાતો અત્યંત આત્મીય છે, કારણ કે આપણે ગરીબી હટાવવાની કટિબદ્ધતા દાયકાઓથી દાખવતા રહ્યા છીએ, છતાં ઓક્સફેમ, અન્ય સંસ્થાઓ અને વાસ્તવિક સ્થિતિ પ્રમાણે જોઈએ તો ગરીબોની સંખ્યા સતત વધતી જ રહી છે.